  Анжелика Тихонова корреспондент 1-тӥ инвожое, Нылпиосты утён нуналэ, Ижкарын шулдыръяськонъёс ортчозы. Со сярысь дышетонъя но тодосъя министерстволэн пресс-службаез ивортӥз. Ужрадъёс Шор площадьын, Киров нимо паркын, Горький нимо гужем садын, зоопаркын но Космонавтъёслэн парказы радъяськозы 10 часын реабилитацияя «Адели» центр азьын «Адели» инсьӧр кораблез лэзёзы. Пиналъёсты пингвинъёсын, Мия принцессаен но музъем вылын улӥсьёсын эшлыко инопланетянинъёсын «Парад планет» космической путешествие возьма. Эктон планетаын «Дэнс» студиен флешмоб ортчоз. Суредасьёслэн планетаязы Восточно-Европейской калыккуспо колледжысь волонтёръёсын пумиськозы. Ушу планетаын Удмуртиысь ушу федерацилэн кивалтэмез улсын та спорт амалъёслы дышетскозы. «Угадай-ка» планетаын «Молодая гвардия» мер огазеяськонысь егитъёслы инсьӧр сярысь тодон-валанзэс возьматозы. «Сириус» планетаын спортивно-патриотической шудонъёс ортчозы. Нош тылпу кысӥсьёслэн планетаязы астероид усем бервылэз утялтозы. 10 часысен зоопаркын «Здесь начинаются чудеса» праздник программа луоз. Со улсын концерт, пӧйшуръёсты калык азьын сюдон, мастер-классъёс ортчозы, интерактивной площадкаос, туспуктэм лэсьтон интыос ужалозы. Аспӧртэм йыре пононэн лыктӥсь пиналъёс «Необычная панамка» акци улсын зоопарклэсь кузьым басьтозы. 11 часысен 14 часозь Шор площадьын «Город профессий» ужалоз. Нылпиос асьсэзыз эмчи, ГИБДД-ысь инспектор, йырси ӵышкись, кондитер, маляр но плотник интыын эскерыны быгатозы. Озьы ик мылкыд карисьёс кынтэмйӧл лэсьтон сярысь тодозы но манекен вылын ӝог эмъюрттэт сётыны дышетскозы. Тылпу кысӥсьёс роботъёсын но квадрокоптеръёсын тылпу кысэмзэс но тылпу кысӥсь машиналэсь ужамзэ возьматозы. Нош полициын ужасьёс йыртэмасьёсты ӝегатонэн но чиньы пытьыосты басьтонэн тодматозы. Крезьгуро фонтан дорын «Дети мира» концерт ортчоз. Быгатонлыкъёссэс «Дельфин», «Чингыли», «Веселинки», «Янушка», «Данс-коктейль», «Карамель» но «Кудесы» нылпи коллективъёсы ветлӥсьёс возьматозы. Озьы ик сцена вылэ Моделингъя но чеберлыкъя ELITE школаысь покчи модалиос потозы. Ужрад улсын пӧртэм мастер-классъёс, интерактивной программаос ужалозы. Шулдыръяськон 14 часын йылпумъяськоз. 14 часысен Киров нимо паркын Нылпиослы ватсаса тодон-валан сётонъя элькун центрлэн «День детства» концертэз кутскоз. Сцена вылын «Розовый слон» образцовой коллектив, эктонъя «Уральские зори» ансамбль но кырӟанъя но крезьгуро инструментъёсын шудонъя «Джеmus» коллектив шулдыртозы. 16 часысен 18 часозь «Счастливая семья» велозабег луоз. Отчы Ижкарысь семьяос пыриськозы. Пыриськисьёслэн велосипедзы (роликъёссы яке самокатсы), касказы, пыдесъёсты, гырпумъёсты утись арбериоссы луыны кулэ. Гожтӥськон 15 часысен Киров нимо парке пырон дорын луоз. 19 часын фан-зонаын эктонъя «Павлин» театрлэн концертэз кутскоз. Учкисьёсты чебер, яркыт номеръёс сяна, «Танцующие» компанилэн кузьымъёсыныз конкурсъёс возьмало. 15 часын Горький нимо гужем садысь шор сцена вылын творчествоя «Атлантида» группа шулдыртоз. Парклэн интывылаз майтал пульыос лэсьтыны дышетозы. Нош 16 час 30 минутысен нылпиослы «Диснейысь» геройёсын позыръяськонъёс ортчозы. 17 часын Космонавтъёслэн парказы луолэсь скульптураос лэсьтонъя фестиваль усьтӥськоз. Европаысь но мукет кунъёсысь конкурсъёсын асьсэзыз возьматэм усточиос 3 метрлэсь ӝужыт фигураос лэсьтозы. Озьы ик ужрад улсын мастер-классъёс, туспуктэм лэсьтон интыос, тужгес пичи пиналъёслы кузьымъёс луозы. Шулдыръяськонъёс нылпиослы спортъя «SPORT FEST» фестивален йылпумъяськозы. Со 17 часысен 21 часозь Шор площадьын (фонтанлэсь улӥын) ортчоз. Со улсын мастер-классъёс, усьтэм тренировкаос, быгатонлыкъёсты возьматонъёс, батлъёс ортчозы. Ужрадэ Удмуртиысь ушу, паркур, трикинг, кикформс ӧръёсъя устоосыз спортсменъёс пыриськозы. Со сяна, 18 часын Шор площадьын «Уличный брейкинг» яке Breaking street ужрад луоз. Быгатонлыкъёссэс «За развитие брейк-данса» школаысь пиналъёс возьматозы.  Тегъёс: Мерлык Ижкар нылпиос Удмуртия праздникъёс  